Зярдо казаньсэ панжовсь лияраськень (инородецэнь) тонавтыцянь семинариясь, А. Юртов — эрзятнестэ васенцекс кармась тонавтнеме тосо. Семинариясо содамочинь таштамода Юртов ютавтнесь тиринь кельс церьковань кирьяпусмот, пурнась эрзянь оршамопельть, фольклоронь сюпавчить. 1876-це иестэ сон прядызеть тонавтниманть ды ульнесь кадозель тоско тонавтыцякс. Ламо якась эрзянь велетнева, вешнесь Казанев тонавтнеме превей ды ёроков эйкакшт. Весемикс важодсь семинариясонть сисем иеть. 1883-це иестэ сонзэ полавтызеть Макар Евсевьевич Евсевьев тонавтницязо. Сонсь Авксентий Филиппович тусь важодеме Самаронь губерниянь Сыре Бесовка велень школав. Тесэ сон тунь од ладсо ладизеть тонавтома тевенть: сёрмадомадо ды цётома башка кармась ветямо морамонь, артомань, аволь классо ловномат. Эрявикс кирьяпусмосо лездась тензэ Н.И. Ильминский. Цёрковань пире удалов пакшатньнень марто озавтсь вирьпуло. Вастневсь-кортнесь эрицятнень марто, ловнось тенст кирьяпусмот, сёрмалесь пельдест морот, ёвкст, ёвтамот, содамоёвкст, валмеревкст, валъёвтавкст ды раськень кельвалонь лия сюпавчить.